Двадесет прва дивизија, под командом Милоја Милојевића, нарочито се истакла у борбама за ослобођење Београда, октобра 1944. године. Она је дејствовала у бок и позадину непријатеља који је нападао правцем Смедерево-Београд, осујетила покушај обиласка Београда на линији Авале и водила борбе око Авале и самог споменика Незнаном јунаку. Резултат ових борби је био опкољавање и уништење око 20.000 Немаца испод Авале, заробљавање у рејону Мали Мокри Луг-Болеч око 1.000 возила, 200 топова, 100 тенкова и целокупне механизације и моторизације ове немачке групације. Дивизију је, за успешно дејство у овој операцији, похвалио Врховни командант НОВ и ПОЈ маршал Тито. Дивизија се касније истакла и у борбама на Сремском фронту.